Številka: 1224-60/2023/1

Datum: 30. 6. 2023

Ministrstvo za delo, družino, socialne zadeve in enake možnosti na podlagi Zakona o mednarodni zaščiti (Uradni list RS, št. 16/17 – uradno prečiščeno besedilo, 54/21 in 42/23 – ZZSDT-D; v nadaljnjem besedilu: ZMZ-1) objavlja

**JAVNI POZIV**

**ZA PRIDOBIVANJE KANDIDATOV ZA USPOSABLJANJE ZA ZAKONITE ZASTOPNIKE MLADOLETNIKOV BREZ SPREMSTVA**

1. Ministrstvo za delo, družino, socialne zadeve in enake možnosti na podlagi ZMZ-1 objavlja javni poziv za pridobivanje kandidatov za usposabljanje za zakonite zastopnike mladoletnikov brez spremstva. Usposabljanje kandidatov za zakonite zastopnike traja 40 ur (16 ur teoretičnega dela in 24 ur praktičnega dela) in ga na podlagi javnega pooblastila izvaja Fakulteta za socialno delo Univerze v Ljubljani.

2. Zakoniti zastopnik mladoletnika brez spremstva je lahko vsakdo, ki izpolnjuje pogoje za skrbnika, določene z zakonom, ki ureja zakonsko zvezo in družinska razmerja, in ki se je udeležil usposabljanja in je vpisan na seznam zakonitih zastopnikov, ki ga vodi Ministrstvo za delo, družino, socialne zadeve in enake možnosti.

V skladu z določbami ZMZ-1 zakoniti zastopnik zastopa mladoletnika brez spremstva v postopku za priznanje mednarodne zaščite in na področjih varovanja zdravja, izobraževanja, varovanja premoženjskih pravic in koristi ter v zvezi z uresničevanjem pravic na področju sprejema, in sicer do izvršljivosti odločitve izdane v postopku mednarodne zaščite. Odločbo o imenovanju zakonitega zastopnika mladoletniku brez spremstva izda center za socialno delo, ki je krajevno pristojen za območje, na katerem je nastanjen mladoletnik brez spremstva. Od zakonitega zastopnika, ki dvakrat zavrne zastopanje, lahko Urad Vlade Republike Slovenije za oskrbo in integracijo migrantov terja povrnitev stroškov usposabljanja.

3. Kandidati za usposabljanje za zakonite zastopnike mladoletnikov brez spremstva morajo v prijavi na ta javni poziv predložiti naslednja dokazila o izpolnjevanju pogojev:

- osebne podatke kandidata (ime in priimek, naslov, EMŠO, telefonska številka, e-naslov);

- življenjepis, ki mora vsebovati:

* motiv za prijavo na razpis,
* predstavitev kandidata, iz katere mora biti razvidno, da ima kandidat osebne lastnosti in sposobnosti, potrebne za opravljanje obveznosti zakonitega zastopnika mladoletnika brez spremstva;

- izjave kandidata da:

* ni bil pravnomočno kaznovan za kaznivo dejanje, ki se preganja po uradni dolžnosti in za katero je zagrožena kazen zapora šestih mesecev ali hujša kazen,
* ni v kazenskem postopku za kaznivo dejanje, ki se preganja po uradni dolžnosti in za katero je zagrožena kazen zapora šestih mesecev ali hujša kazen,
* mu ni bila odvzeta starševska skrb,
* ni bil postavljen pod skrbništvo;

- izjavo kandidata, da za namen tega javnega poziva dovoljuje Ministrstvu za delo, družino, socialne zadeve in enake možnosti, da iz uradnih evidenc pridobi podatke iz prejšnje alineje, sicer mora kandidat dokazila iz prejšnje alineje priložiti prijavi;

- izjavo kandidata, da bo po vpisu na seznam zakonitih zastopnikov vsaj 12 mesecev opravljal naloge zakonitega zastopnika.

4. Prijave z življenjepisom, dokazili o izpolnjevanju pogojev in izjavami, navedenimi v 3. točki tega poziva, je treba vložiti **do 21. avgusta 2023**, in sicer priporočeno po pošti ali osebno na naslov: **Ministrstvo za delo, družino, socialne zadeve in enake možnosti, Štukljeva cesta 44, 1000 Ljubljana**.

5. Nepopolne in prepozne prijave ne bodo obravnavane.

6. Izmed vseh popolnih in pravočasnih prijav bodo izbrani kandidati z najustreznejšimi osebnimi lastnostmi in sposobnostmi za opravljanje dolžnosti zakonitega zastopnika mladoletnikov brez spremstva. Pri izbiri bodo imeli prednost kandidati, ki imajo na razpolago lastni prevoz, od kandidatov se pričakuje tudi znanje angleškega jezika. Kandidati bodo lahko povabljeni na osebni razgovor.

7. Izbrane kandidate bo Ministrstvo za delo, družino, socialne zadeve in enake možnosti povabilo na usposabljanje za zakonite zastopnike.

8. Kandidati, ki ne bodo povabljeni na usposabljanje, bodo o tem pisno obveščeni.

9. Za informacije o javnem pozivu lahko pokličete na tel. številko: 01 369 7500.

 Luka MESEC

 MINISTER